୨୦୨୨ ସୁଦ୍ଧା ଭାରତ ୧୦୦ ଗିଗାୱାଟ୍ର ସୌରଶକ୍ତି ଉତ୍ପାଦନ ଲକ୍ଷ୍ୟ ରହିଛି LocalWire-Odisha LocalWire\n୨୦୨୨ ସୁଦ୍ଧା ଭାରତ ୧୦୦ ଗିଗାୱାଟ୍ର ସୌରଶକ୍ତି ଉତ୍ପାଦନ ଲକ୍ଷ୍ୟ ରହିଛି\nଭୁବନେଶ୍ୱର, ଡିସେମ୍ବର ୨୮(ଲୋକାଲ ୱାୟାର): ୨୦୨୨ ସୁଦ୍ଧା ବହୁ ପ୍ରତିକ୍ଷୀତ ୧୦୦ ଗିଗାୱାଟ୍ ସୌରଶକ୍ତି ଉତ୍ପାଦନ କରିବା ଦିଗରେ ଭାରତ ଲକ୍ଷ୍ୟ ରଖିଛି ବୋଲି ଶିକ୍ଷା ଓ ଅନୁସନ୍ଧାନ (ଡିମଡ୍ ଟୁ ବି ୟୁନିଭର୍ସିଟି) ଠାରେ ଆୟୋଜିତ ଜାତୀୟ କର୍ମଶାଳା 'ଏନର୍ଜି ଚ୍ୟାଲେଞ୍ଜେସ୍ ଆଣ୍ଡ ପ୍ରମିସେସ୍' ଶୀର୍ଷକ ଆଲୋଚନାଚକ୍ରରେ କହିଛନ୍ତି ସୋଲାର ପାୱାର କର୍ପୋରେସନ୍ ଅଫ୍ ଇଣ୍ଡିଆର ପରିଚାଳନା ନିର୍ଦ୍ଦେଶକ ଜତିନ୍ଦ୍ରନାଥ ସ୍ୱାଇଁ ।\nଯେତେବେଳେ ୨୦୧୫ ମସିହାରେ ପ୍ରଧାନମନ୍ତ୍ରୀ ନରେନ୍ଦ୍ର ମୋଦି ଭାରତ ୧୦୦ ଗିଗାୱାଟ ସୌରଶକ୍ତି ଉତ୍ପାଦନ କରିପାରିବ କି ନାହିଁ ବୋଲି ଜାଣିବାକୁ ଚାହିଁଥିଲେ ସେତେବେଳେ ଏହାକୁ ଅନେକ ବିଶ୍ୱାସ କରିପାରି ନଥିଲେ ।\nକାରଣ ସେତେବେଳେ ଦେଶରେ ୨.୮ ଗିଗାୱାଟ ଉତ୍ପାଦନ ଶକ୍ତି ଥିଲା ।\nକେବଳ ସୌର ଉତ୍ପାଦନ କ୍ଷମତା କମ୍ ନଥିଲା ବିଦ୍ୟୁତ୍ ଟାରିଫ୍ ମଧ୍ୟ ଖୁବ୍ ଅଧିକ ଅର୍ଥାତ୍ ୟୁନିଟ୍ ପିଛା ୮ ଟଙ୍କା ଥିଲା ।\nଏହି କର୍ମଶାଳା ଇଣ୍ଡିଆନ୍ ଏନର୍ଜି କଂଗ୍ରେସ ଦ୍ୱାରା ଆୟୋଜନ କରାଯାଇଥିବା ବେଳେ ସୋଆ ଏବଂ ନ୍ୟାସନାଲ୍ ଇନଷ୍ଟିଚ୍ୟୁଟ୍ ଅଫ୍ ସାଇନ୍ସ ଆଣ୍ଡ ଟେକ୍ନୋଲୋଜି, ବ୍ରହ୍ମପୁରର ମିଳିତ ଆନୁକୂଲ୍ୟରେ ଆୟୋଜିତ ହୋଇଥିଲା ।\nଆଇଇସିର ସଭାପତି ପ୍ରଭାକର ସ୍ୱାଇଁ କାର୍ଯ୍ୟକ୍ରମରେ ଅଧ୍ୟକ୍ଷତା କରିଥିବା ବେଳେ ଓଡ଼ିଶା ସରକାରଙ୍କ ଶକ୍ତି ବିଭାଗ ପ୍ରମୁଖ ସଚିବ ଏବଂ ଓଡ଼ିଶା ହାଇଡ୍ରୋପାୱାର କର୍ପୋରେସନର ପରିଚାଳନା ନିର୍ଦ୍ଦେଶକ ବିଷ୍ଣୁପଦ ସେଠୀ, ବିଜୁ ପଟ୍ଟନାୟକ ୟୁନିଭର୍ସିଟି ଅଫ୍ ଟେକ୍ନୋଲୋଜିର କୁଳପତି ପ୍ରଫେସର ସି.ଆର୍. ତ୍ରିପାଠୀ, ସୋଆର ରିସର୍ଚ୍ଚ ଆଣ୍ଡ ଡେଭଲପମେଣ୍ଟର ଡିନ୍ ପ୍ରଫେସର ପି.କେ. ନନ୍ଦ, ଆଇଇସିର ସାଧାରଣ ସମ୍ପାଦକ ପି.କେ. ପାଢ଼ୀ ଏବଂ ସମ୍ପାଦକ ଏସ୍.କେ. ସାହୁ ମଧ୍ୟ ବକ୍ତବ୍ୟ ରଖିଥିଲେ ।\nଶ୍ରୀ ସ୍ୱାଇଁ କହିଥିଲେ, ଯଦିଓ ଫୋଟୋଭୋଲଟାଇକ ସେଲ୍ ୧୮୩୯ ମସିହାରେ ଆବିଷ୍କାର ହୋଇଥିଲା ଏହାର ପ୍ରଥମ ବ୍ୟବସାୟିକ ବ୍ୟବହାର ୧୯୫୮ ମସିହାରେ କରାଯାଇଥଲା ।\nତେବେ କ୍ରୁଡ୍ ତୈଳର ଦର ୧୯୭୦ ମସିହାରେ ନାଟକୀୟ ଢଙ୍ଗରେ ବୃଦ୍ଧି ପାଇବା ଫଳରେ ବୈଜ୍ଞାନିକମାନେ ସୋ÷ରଶକ୍ତି ଦିଗରେ ଅଧିକ ଚିନ୍ତା କରୁଛନ୍ତି ।\nସୌର କ୍ଷମତାକୁ ବଢ଼ାଇବା ପାଇଁ ପବ୍ଲିକ୍ ପ୍ରାଇଭେଟ୍ ପାର୍ଟନରସିପ୍ ମୋଡରେ କାର୍ଯ୍ୟ କରିବାରେ ସାହାଯ୍ୟ କରିବା ପାଇଁ ସେସିକୁ ଆରମ୍ଭ କରାଯାଇଥିବା ବେଳେ ସୋ÷ର ଟାରିଫର ପରିମାଣ କମିବା ଯୋଗୁଁ ବିଦ୍ୟୁତ ବିତରକ କମ୍ପାନୀଗୁଡ଼ିକ ଏହାକୁ ଖୁବ୍ ଭଲ ଭାବେ ଗ୍ରହଣ କରୁଥିବା ଶ୍ରୀ ସ୍ୱାଇଁ କହିଛନ୍ତି ।\nଶ୍ରୀ ସ୍ୱାଇଁ କହିଛନ୍ତି ଯେ ସୌର କ୍ଷମତା ସବୁଠାରୁ ଅଧିକ ଲଦାଖରେ ଥିବା ବେଳେ ରାଜସ୍ଥାନ, ପଶ୍ଚିମ ମଧ୍ୟପ୍ରଦେଶ, ଗୁଜରାଟ ଏବଂ ଉତ୍ତରପୂର୍ବ ରାଜ୍ୟ ଗୁଡ଼ିକରେ ଅଧିକ ମଧ୍ୟ ରହିଛି ।\nତେବେ ଉତ୍ପାଦନ କ୍ଷେତ୍ରରେ କାର୍ଯ୍ୟ କରିବା ପାଇଁ ରାଜସ୍ଥାନ, ଗୁଜରାଟ, ମଧ୍ୟପ୍ରଦେଶ, କର୍ଣ୍ଣାଟକ, ଆନ୍ଧ୍ରପ୍ରଦେଶ ଭଳି ରାଜ୍ୟରେ ବଡ଼ ବଡ଼ ପ୍ଲଟ୍ରେ ସୋଲାର ଇନଷ୍ଟଲେସନ୍ କରାଯାଉଛି ।\nଉତ୍ତରପ୍ରଦେଶ, ଝାଡଖଣ୍ଡ, ବିହାର, ଓଡ଼ିଶା ଏବଂ ଛତିଶଗଡ଼ ଭଳି ରାଜ୍ୟରେ ସୌରଶକ୍ତି ଉତ୍ପାଦନ ନେଇ ଅଧିକ ପୁଞ୍ଜି ନିବେଶ କରିବାର ଆବଶ୍ୟକତା ରହିଛି ବୋଲି ସେ କହିଛନ୍ତି ।\nଶ୍ରୀ ସେଠୀ କହିଥିଲେ ଶକ୍ତି କ୍ଷେତ୍ରରେ ଉପୁଜୁଥିବା ସମସ୍ୟାଗୁଡ଼ିକୁ ରାଜ୍ୟ ସରକାର ଚିହ୍ନଟ କରିଛନ୍ତି ଯାହାକି ରାଜ୍ୟର ଅର୍ଥନୀତି ପାଇଁ ବିପଜ୍ଜନକ ଥିଲା ।\nତେଣୁ ବିଦ୍ୟୁତଶକ୍ତି ଉତ୍ପାଦନ କ୍ଷେତ୍ରରେ ସୌର ଏବଂ ଅନ୍ୟ ଦିଗ ପ୍ରତି ଧ୍ୟାନ ଦିଆଯାଉଥିବା ସେ କହିଛନ୍ତି ।\nରାଜ୍ୟ ସରକାର ଶତ ପ୍ରତିଶତ ଘରକୁ ୨୪ ଘଣ୍ଟା ବିଦ୍ୟୁତଶକ୍ତି ଯୋଗାଇବା ସହ ଥର୍ମାଲ୍ ୟୁନିଟରେ ଶକ୍ତି ଉତ୍ପାଦନ କ୍ଷେତ୍ରରେ ହେଉଥିବା କାର୍ବନ୍ ଏମିସନକୁ କମାଇବା ଦିଗରେ ଲକ୍ଷ୍ୟ ଧାର୍ଯ୍ୟ କରିଥିବା ଶ୍ରୀ ସେଠୀ କହିଛନ୍ତି ।
